Toshkent va Qashqadaryoda aholi orasida koronavirus aniqlandi. Kasallanganlarning umumiy soni 5730 nafarga yetdi

O‘zbekistonda 18-iyun soat 17:00 holatiga ko‘ra, koronavirusga chalinganlar soni 33 kishiga ko‘payib, 5730 nafarga yetdi. Bu haqda Sog‘liqni saqlash vazirligi xabar bermoqda.
Yangi kasallanish holatlarining 23 nafari karantin markazidagi ( Rossiya, BAA va Qozog‘istondan kelgan) fuqarolar orasida, 6 nafari Qashqadaryo viloyatida (shundan 5 nafari poytaxtimizdagi “O‘rikzor” savdo majmuasida yuk tashuvchi bo‘lib faoliyat ko‘rsatib, kasalligi tasdiqlangan fuqaro bilan muloqotda bo‘lgan, 1 nafari aholi orasida), 2 nafari Toshkent viloyati, 1 nafari Sirdaryo viloyati hududiga kirib kelgan xalqaro yuk tashuvchi avtomashina haydovchisida hamda 1 nafari poytaxtda aholi orasida qayd etilgan.
Ayni paytda O‘zbekistonda koronavirus infeksiyasiga chalingan 4166 nafar fuqarolar sog‘aydi. “Bu umumiy kasallikka chalinganlarning 72 foizi tuzalganini bildiradi”, — deyiladi vazirlik xabarida.
Shuningdek, qayd etilishicha, respublikaning o‘nta hududidagi davolash muassasalarida 1545 nafar bemor davolanishda davom etmoqda. Ularning 12 nafari og‘ir ahvolda.
 O‘zbekiston shifoxonalaridagi koronavirusga chalingan bemorlar soni birinchi marta 1500 nafardan oshib ketdi